Nariadenie Komisie (ES) č. 1926/2002
z 25. októbra 2002
stanovujúce clá uplatňované od 1. septembra 2002 na dovoz určitého tovaru z Bulharska do spoločenstva, na ktorý sa vzťahuje nariadenie Rady (ES) č. 3448/93
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993, ktorým sa ustanovujú obchodné dojednania uplatňované na určitý tovar vznikajúci spracovaním poľnohospodárskych produktov [1], naposledy zmenené a doplnené nariadením (ES) č. 2580/2000 [2], a najmä na jeho článok 7 ods. 4,
keďže:
(1) Protokol 3 k Európskej dohode zakladajúci pridruženie medzi Európskymi spoločenstvami a ich členskými štátmi na strane jednej a Bulharskou republikou na strane druhej schválený rozhodnutím Rady a Komisie 94/908/Euratom, ESUO, ES [3] ustanovuje obchodné dojednania pre spracované poľnohospodárske výrobky, ktoré sú v ňom uvedené.
(2) Tento protokol bol zmenený a doplnený rozhodnutím č. 2/2002 Asociačnej rady EHS-Bulharsko z 1. júla 2002 o zlepšení obchodných dojednaní pre spracované poľnohospodárske výrobky ustanovené v protokole 3 k Európskej dohode [4], ktorým sa ustanovilo zníženie ciel, ktoré sa uplatňujú na dovoz určitého tovaru pochádzajúceho z Bulharska s účinnosťou od 1. septembra 2002.
(3) Clá, ktoré sa uplatňujú od 1. septembra 2002, by sa mali preto ustanoviť v súlade s protokolom 3 o dovoze určitého tovaru vznikajúceho spracovaním poľnohospodárskych výrobkov, ktorý pochádza z Bulharska,
PRIJALA TOTO NARIADENIE:
Článok 1
Clá, ktoré sa uplatňujú od 1. septembra 2002 na dovoz tovaru pochádzajúceho z Bulharska, na ktoré sa vzťahuje príloha I k protokolu 3 k Európskej dohode, sú uvedené v prílohách I, II a III.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať od 1. septembra 2002.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. októbra 2002